Source: http://www.romaniacurata.ro/cine-e-judecatorul-care-a-revocat-mandatul-de-arestare-pe-numele-miliardarului-beny-steinmetz-unul-dintre-investitorii-de-la-rosia-montana/
Timestamp: 2019-08-19 18:42:47+00:00
Document Index: 23562701

Matched Legal Cases: ['ICCJ ', 'ICCJ ', 'ICCJ ', 'ICCJ ', 'ICCJ ', 'ICCJ ', 'ICCJ ']

Cine e judecătorul care a revocat mandatul de arestare pe numele miliardarului Beny Steinmetz, unul dintre investitorii de la Roşia Montană | România curată
Alex Costache 3 aprilie 2016
Cine e judecătorul care a revocat mandatul de arestare pe numele miliardarului Beny Steinmetz, unul dintre investitorii de la Roşia Montană
O ştire importantă a trecut oarecum neobservată în vârtejul acestor zile. Pe 30 martie, ICCJ a revocat mandatele de arestare în lipsă emise de Curtea de Apel Braşov în dosarul Ferma Băneasa pe numele oamenilor de afaceri israelieni Benjamin Steinmetz, Shimon Shevez şi a consultantului Tal Silberstein.
Judecătorul ICCJ care a anulat mandatele este Iulian Dragomir, unul dintre magistraţii abilitaţi să emită mandate de siguranţă naţională (MSN) la cererea SRI, prin intermediul procurorului general.
Dacă mandatele de arestare în lipsă ar fi fost confirmate, miliardarii israelieni ar fi fost daţi în urmărire internaţională, ceea ce le-ar fi putut produce cel puţin un real disconfort, dacă nu chiar ar fi putut fi chiar prinşi. Mai ales în condiţiile în care cel mai bogat evreu, Benjamin Steinmetz, a fost vizat de o anchetă a FBI şi a Departamentului de Justiţie al SUA pentru afaceri cu zăcăminte de fier în Guineea.
Anularea mandatelor vine şi în contextul în care miliardarii israelieni le-au transmis procurorilor DNA Braşov, prin avocaţi, că sunt dispuşi să vină în România şi să colaboreze în anchetă, cu condiţia să nu fie arestaţi aici.
Rămâne de văzut dacă acum când nu mai există mandate de arestare pe numele lor, deci nicio constrângere, aceştia vor dori să mai vină în ţară să fie audiaţi de procurori sau pur şi simplu vor ignora ancheta românilor aşa cum – susţin procurorii –au făcut-o şi până acum.
ICCJ nu a pus nimic în loc
Înalta Curte a revocat pur şi simplu mandatele fără să ia alte măsuri şi fără nicio explicaţie. Motivarea instanţei o vom putea vedea abia peste câteva săptămâni sau luni. De remarcat că, până acum, Înalta Curte a confirmat măsurile luate de judecătorii de la Curtea de Apel Braşov. De exemplu, atunci când magistraţii de la Braşov au decis în dosarul Ferma Băneasa să nu emită mandat de arestare preventivă pe numele miliardarului român Remus Truică, ci doar să îl plaseze în arest la domiciliu, ICCJ a confirmat măsura.
Miza anulării mandatelor în lipsă pentru miliardarii israelieni
Pe 15 martie, Curtea de Apel Braşov a decis că israelienii se sustrag anchetei penale şi a emis mandate de arestare in contumacie, aşa cum au cerut procurorii DNA Braşov încă din 10 martie.
“Prezintă relevanţă împrejurarea că aceştia au avut cunoştinţă încă din momentul declanşării cercetărilor împotriva lor despre procesul penal, iar prin conduita procesuală nu au făcut altceva decât să amâne prezentarea lor în faţa autorităţilor judiciare române şi să tergiverseze cercetările”, au arătat judecătorii Curţii de Apel Braşov în motivarea deciziei de a emite mandate de arestare în lipsă pe numele miliardarilor israelieni.
Voiau să colaboreze cu anchetatorii
Pe 9 martie, cu o zi înainte ca procurorii DNA să ceară emiterea mandatelor de arestare în lipsă, Steinmetz, Shevez şi Silberstein le-au transmis procurorilor DNA Braşov, prin avocaţi, că vor să vină în România şi să colaboreze, însă au pus condiţii că nu vor fi arestaţi, lucru considerat inacceptabil de către magistraţii braşoveni.
Or, este inacceptabilă o asemenea conduită, regulile procesual penale fiind aceleaşi pentru toţi inculpaţii, indiferent că sunt cetăţeni români sau străini”, au motivat judecătorii CA Braşov.
Cine e judecătorul ICCJ care a anulat mandatele
Este vorba de magistratul ICCJ Iulian Dragomir, fost candidat la şefia Instanţei Supreme şi unul dintre judecătorii abilitaţi să emită mandate de siguranţă naţională la cererea SRI.
Potrivit rechizitoriului din acest caz, judecătoarea Viorica Dinu se lăuda în faţa intermediarilor spăgii că are acces şi la magistraţi de la Înalta Curte şi a lăsat să se înţeleagă că ar putea interveni pe lângă aceştia pentru a obţine soluţii favorabile. În acest context a pronunţat numele judecătorului “Iulică” sau “Iulian”:
„În cazuri izolate, Dinu Viorica s-a prevalat în cadrul grupului infracţional organizat din care făcea parte şi de pretinsa sa influenţă asupra unor judecători de la Înalta Curte de Casaţie şi Justiţie – Secţia penală (…)
Mai mult, inculpata Dinu Viorica s-a angajat să facă demersuri de intervenţie, în beneficiul unuia dintre „clienţi”, inculpatului Petre Daniel Costel, pe lângă judecătorul „Iulică” de la Înalta Curte de Casaţie şi Justiţie (…)
“Nu am nici o legătură cu persoanele indicate (…) în condiţiile în care nu ne-am văzut de foarte mulţi ani„, a precizat judecătorul Iulian Dragomir.
Judecătorul Dragomir, cunoştiinţă a senatorului corupt Cătălin Voicu
În toamna lui 2009, am primit un telefon de la Cătălin Voicu în contextul în care în primavara aceluiaşi an dispusesem nişte măsuri pe Legea siguranţei naţionale, care îl vizau. I-am răspuns la telefon lui Cătălin Voicu din motive strict profesionale, legate de măsurile dispuse. Cătălin Voicu mi-a spus că a auzit că aş avea probleme de sănătate şi-mi recomanda să îmi văd de sănătate. S-a exprimat astfel: ”Vă fac recomandarea să vă vedeţi de sănătatea dumneavoastră”. Acest mesaj m-a surprins foarte tare şi l-am interpretat fie prin prisma faptului că autorizasem măsuri care îl vizau, fie prin prisma faptului că eram înscris, alături de doamna judecător Lidia Bărbulescu şi alţi colegi magistraţi, pentru a ocupa funcţia de preşedinte al Înaltei Curţi de Casaţie şi Justiţie. Nu ştiu de unde avea Cătălin Voicu informaţia că aş avea o problemă de sănătate, dar reţin foarte bine că după ce mi-a făcut la telefon acea recomandare, mi-a spus că se află la restaurantul Marshall şi, dacă doresc, să trec şi eu pe acolo. Din curiozitate, m-am dus la restaurantul respectiv şi acolo Cătălin Voicu mi-a spus că nu e cel mai potrivit moment în care m-am înscris în cursă pentru şefia Înaltei Curţi de Casaţie şi Justiţie, că puteam să mai aştept. Eu i-am răspuns că este opinia mea personală şi că îmi voi vedea în continuare de drum. Cătălin Voicu avea un mod de exprimare insidios, pretinzând că ştie foarte multe de concursul la care urma să particip. S-a exprimat, de asemenea, că el nu îmi dă nicio şansă în ocuparea acelei funcţii pentru care candidam.
În dimineaţa concursului pentru şefia Înaltei Curţi de Casaţie şi Justiţie, Cătălin Voicu m-a contactat telefonic, iar eu i-am zis că tocmai atunci trebuie să intru să îmi susţin proiectul de candidat. Atunci Cătălin Voicu mi-a spus că îmi transmite încă o dată că pot să mai am răbdare, în sensul de a nu participa în acel concurs. Mi-a închis telefonul fără a-mi ura succes. După aceea nu m-am mai întalnit cu Cătălin Voicu şi nici nu mi-a cerut vreodată să intervin într-un dosar”, a declarat judecătorul ICCJ Iulian Dragomir în faţa procurorilor DNA fiind audiat ca martor în dosarul fostului senator condamnat pentru corupţie.
Potrivit CV-ului, judecătorul Iulian Dragomir a avut o ascensiune foarte rapidă în carieră. În numai 5 ani a ajuns de la vicepreşedinte al Tribunalului Bucureşti la Curtea de Apel Bucureşti, unde a devenit vicepreşedinte, ca în 2007 să fie promovat la ICCJ, unde este unul dintre magistraţii care emit mandate de siguranţă naţională la cererea SRI, prin intermediul procurorului general.
Tal Silberstein a fost consultant politic al foştilor premieri Adrian Năstase, Călin Popescu Tăriceanu, apoi al PDL şi al fostului preşedinte al României, Traian Băsescu.
Citeşte aici şi de ce probe din 2007-2008, care îi incriminau pe Steinmetz şi Truică, au ajuns de la SRI la DNA abia în 2015.
6 thoughts on “Cine e judecătorul care a revocat mandatul de arestare pe numele miliardarului Beny Steinmetz, unul dintre investitorii de la Roşia Montană”
Petru Rares 4 aprilie 2016 at 10:58
Felicitari pentru publicarea acestor informatii…in conditiile in care justitia romana e stat in stat, fluturand alaturi de alti politicieni, analisti politici si ziaristi de „independenta justitiei”…
Si nu aveti habar ce dezastru e mai jos, la instantele de fond si curtile de apel din judete!..Bataie de joc!..
Pop Nicolae 2 august 2016 at 16:30
Acest judecator corupt ar trebui exclus din justitia Romana,condamnat pe viata la inchisoare si confiscarea tuturor bunurilor mobile si imobile.